Toshkent tibbiy-genetik ilmiy markazi — “Akademik N.P. Bochkov nomidagi tibbiy-genetik ilmiy markazi” Federal davlat budjet ilmiy muassasasi boʻlinmasini tashkil etish toʻgʻrisida
(resolution, 2024-08-16)

Oʻzbekiston Respublikasi Prezidentining “Kam uchraydigan (orfan) va boshqa irsiy-genetik kasalliklarga chalingan bolalarga tibbiy va ijtimoiy yordam koʻrsatishni yanada yaxshilash chora-tadbirlari toʻgʻrisida” 2019-yil 7-sentabrdagi PQ-4440-son qaroriga muvofiq xalqaro talab va standartlar asosida yuqori malakali tibbiy-genetik kadrlarni tayyorlash hamda sohada ilmiy va innovatsion faoliyatni samarali tashkil etish maqsadida Vazirlar Mahkamasi qaror qiladi: 1. Fanlar akademiyasining Immunologiya va inson genomikasi instituti hamda Rossiya Federatsiyasining “Akademik N.P. Bochkov nomidagi tibbiy-genetik ilmiy markazi” Federal davlat budjeti ilmiy muassasasi (keyingi oʻrinlarda — bosh muassasa) oʻrtasida Toshkent tibbiy-genetik ilmiy markazi — “Akademik N.P. Bochkov nomidagi tibbiy-genetik ilmiy markazi” Federal davlat budjeti ilmiy muassasasining boʻlinmasini (keyingi oʻrinlarda — Boʻlinma) tashkil etish toʻgʻrisida bitim imzolanganligi maʼlumot uchun qabul qilinsin. 2. Toshkent shahrida Rossiya Federatsiyasining “Akademik N.P. Bochkov nomidagi tibbiy-genetik ilmiy markazi” Federal davlat budjeti ilmiy muassasasining yuridik shaxs boʻlgan Toshkent tibbiy-genetik ilmiy markazi — “Akademik N.P. Bochkov nomidagi tibbiy-genetik ilmiy markazi” Federal davlat budjeti ilmiy muassasasining boʻlinmasi tashkil etilsin. 3. Quyidagilar Boʻlinmaning asosiy vazifalari etib belgilansin: tibbiy genetika sohasida yangi bilimlarni oʻzlashtirishga qaratilgan fundamental, qidiruv va amaliy (shu jumladan, klinik) ilmiy tadqiqotlarni amalga oshirish; xalqaro talab va standartlarga muvofiq yuqori malakali ilmiy va tibbiy kadrlar tayyorlash tizimida ishtirok etish; fan va taʼlimning xalqaro ilmiy-tadqiqot va taʼlim yoʻnalishiga integratsiyalashuvga koʻmaklashish. 4. Belgilansinki: Boʻlinma “Akademik N.P. Bochkov nomidagi tibbiy-genetik ilmiy markazi” Federal davlat budjeti ilmiy muassasasining alohida boʻlinmasi boʻlib, xalqaro talab va standartlar asosida tibbiyot sohasida ilmiy tadqiqotlar oʻtkazuvchi tashkilot hisoblanadi; Boʻlinmaga bosh muassasa tomonidan lavozimga tayinlanadigan va lavozimdan ozod etiladigan ijrochi direktor rahbarlik qiladi; Boʻlinmaga jalb etiladigan professor-oʻqituvchi xodimlarning xizmat safarlariga Rossiya Federatsiyasida, shuningdek bosh muassasa va Boʻlinma oʻrtasida belgilangan tartib boʻyicha haq toʻlanadi. 5. Quyidagilar Boʻlinma faoliyatini moliyalashtirish manbalari etib belgilansin: “Akademik N.P. Bochkov nomidagi tibbiy-genetik ilmiy markazi” Federal davlat budjet ilmiy muassasasining mablagʻlari; ilmiy-tadqiqot loyihalarini amalga oshirish uchun Oʻzbekiston Respublikasi Oliy taʼlim, fan va innovatsiyalar vazirligi tomonidan oʻtkaziladigan tanlovlar natijalariga koʻra ajratiladigan grantlar; xalqaro moliya institutlari va tashkilotlarining grantlari; shartnoma asosida xizmatlar koʻrsatishdan olinadigan daromadlar; jismoniy va yuridik shaxslarning homiylik xayriyalari; qonunchilik hujjatlarida taqiqlanmagan boshqa manbalar. 6. Fanlar akademiyasi bosh muassasa bilan birgalikda bir oy muddatda Boʻlinma ustavini ishlab chiqib, tasdiqlash hamda belgilangan tartibda davlat roʻyxatidan oʻtkazish choralarini koʻrsin. 7. Belgilab qoʻyilsinki: Boʻlinmaga Toshkent shahrining Mirobod tumani Yahyo Gʻulomov koʻchasidagi 74-uy manzilida joylashgan Fanlar akademiyasining Immunologiya va inson genomikasi institutiga tegishli bino va xonalarning bir qismi tekin foydalanish huquqi asosida beriladi; foydalanishga berilgan bino va inshootlar hamda ularga tegishli hududni saqlash bilan bogʻliq barcha xarajatlar, shu jumladan kommunal xizmatlar boʻyicha toʻlovlar Boʻlinma mablagʻlari hisobidan qoplanadi. Bunda Boʻlinma joylashtiriladigan Fanlar akademiyasining Immunologiya va inson genomikasi instituti bino va inshootlarini rekonstruksiya qilish, taʼmirlash, shuningdek, Boʻlinmani zarur mebel, inventar, asbob-uskunalar, kompyuter, texnika hamda axborot-kommunikatsiya texnologiyalari bilan jihozlashga doir moliyalashtirish loyihalari bosh muassasa mablagʻlari hisobidan amalga oshirilishi inobatga olinsin. 8. Mazkur qarorning bajarilishini nazorat qilish Oʻzbekiston Respublikasi Fanlar akademiyasi prezidenti B.S. Yuldashev zimmasiga yuklansin.